“หุ้นเอเชีย” เปิดบวก! ขานรับ “เงินเฟ้อ” สหรัฐ ต่ำคาด
ตลาดหุ้นเอเชีย เปิดบวก! รับข่าวตัวเลขเงินเฟ้อของสหรัฐออกมาต่ำกว่าคาด คาดหนุนให้เฟดชะลอการปรับขึ้นอัตราดอกเบี้ย
ตลาดหุ้นเอเชีย เปิดบวก! รับข่าวตัวเลขเงินเฟ้อของสหรัฐออกมาต่ำกว่าคาด คาดหนุนให้เฟดชะลอการปรับขึ้นอัตราดอกเบี้ย
14 ธ.ค. 2565

ผู้สื่อข่าวรายงานว่า ตลาดหุ้นเอเชียเปิดบวกในวันนี้ โดยเคลื่อนไหวตามตลาดหุ้นวอลล์สตรีทที่ปรับตัวขึ้นเป็นวันที่สองในวันอังคาร (13 ธ.ค.) จากตัวเลขเงินเฟ้อของสหรัฐที่ออกมาต่ำกว่าคาด ซึ่งจะเป็นปัจจัยหนุนให้ธนาคารกลางสหรัฐ (เฟด) ชะลอการปรับขึ้นอัตราดอกเบี้ย
ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,005.03 จุด เพิ่มขึ้น 50.18 จุด หรือ +0.18%, ดัชนี HSI ตลาดหุ้นฮ่องกงเปิดวันนี้ที่ 19,775.33 จุด เพิ่มขึ้น 179.13 จุด หรือ +0.19% และดัชนี SSE Composite ตลาดหุ้นจีนเปิดวันนี้ที่ 3,178.55 จุด เพิ่มขึ้น 2.22 จุด หรือ +0.07%
โดยกระทรวงแรงงานสหรัฐเปิดเผยว่า ดัชนีราคาผู้บริโภค (CPI) ทั่วไปซึ่งรวมหมวดอาหารและพลังงาน ปรับตัวขึ้น 7.1% ในเดือนพ.ย. เมื่อเทียบรายปี ต่ำกว่าที่นักวิเคราะห์คาดการณ์ที่ระดับ 7.3% ส่วนดัชนี CPI พื้นฐานซึ่งไม่นับรวมหมวดอาหารและพลังงาน ปรับตัวขึ้น 6.0% ในเดือนพ.ย. เมื่อเทียบรายปี ต่ำกว่าที่นักวิเคราะห์คาดการณ์ที่ระดับ 6.1%
ทั้งนี้การที่ดัชนี CPI ซึ่งเป็นมาตรวัดเงินเฟ้อจากการใช้จ่ายของผู้บริโภค ออกมาต่ำกว่าการคาดการณ์ของนักวิเคราะห์นั้นบ่งชี้ว่าเงินเฟ้อของสหรัฐได้ผ่านจุดสูงสุดแล้ว และทำให้นักลงทุนคาดการณ์ว่าเฟดจะปรับขึ้นอัตราดอกเบี้ยเพียง 0.25% ในเดือนก.พ. 2566
นอกจากนี้ นักลงทุนยังจับตาความคืบหน้าเกี่ยวกับการประชุมนโยบายเศรษฐกิจนัดสำคัญของจีนที่เดิมมีกำหนดเปิดฉากขึ้นในสัปดาห์นี้ แต่มีรายงานว่าต้องเลื่อนออกไป เนื่องจากยอดผู้ติดเชื้อโควิดพุ่งสูงขึ้นในกรุงปักกิ่ง